text: "Et s'avons bien veü aussi
   Que il venoit moult matin ci
   PageV01P158
   Pour jouer à ma damoisele,
   Car il n'aime riens tant com ele.
   Et, pour ce, le haster loons
   Que deceües ne soions.
   Couvertement voulons ouvrer
   Pour nous de tous perils geter.
   Pour estre de peril getées
   Sommes jà de ce avisées
   Que, quant vous en verrons aler,
   Trestout errant, sans arrester,
   En nos lis nous recoucherons,
   Trestoutes coies nous tairons,
   Illuec ferommes la dormeille.
   Samblant ferons d'avoir merveille,
   Quant la noise sera levée.
   Chascune fera la dervée
   Et moult durement l'esmarie
   Et la dolente et l'esbahie,
   Aussi que riens n'en seüssiens.
   Autrement, honnies seriens;
   Car, s'on savoit que par nos grés
   Fust cis afaires arréés,
   N'est riens qui nous sauvast les vies :
   Arses seriens ou enfouies.
   De ce couvenir nous laissiez.
   Jà de nous ne vous esmaiez;
   Car bien nous en deliverrons.
   Mais encor vous resemonnons
   Que, quant en vo pays venrez,
   Que vous pas ne nous oubliez,
   Que tost mandées ne soions ;
   Car dusqu'à tant joie n'aurons
   Folio20v
   Que nous reverronmes celi
   Cui chascune aime plus que li.
   N'est pas merveille se l'amons ;
   PageV01P159
   Car amer la doit tous li mons
   Pour le sens et pour la biauté
   Dont en li a si grant plenté."
  